Fietsryer dood in tref-en-trap | Netwerk24
Deur Warda Meyer 10 Augustus 2018 12:08
Die polisie ondersoek 'n saak van strafbare manslag nadat 'n 61-jarige man Donderdag in 'n tref-en-trap-ongeluk in Pearly Beach in die Wes-Kaap dood is.
Volgens lt.kol. Andrè Traut, polisiewoordvoerder, het die man op Esplenadeweg fietsgery toe hy deur 'n wit bakkie getref is. Die bestuurder het van die toneel af weggejaag.
"Die man is in die hospitaal opgeneem waar hy later aan sy beserings beswyk het. Niemand is nog in hegtenis geneem nie."
Inwoners van die dorp sê dat Bernard Labuschagne (61) na die Mediclinic Hermanus gehaas is, maar dat hy daar dood is.
Nuus dat Labuschagne in die ongeluk dood is, het soos 'n veldbrand deur die kusdorpie en die naburige Gansbaai versprei en die gemoedere het hoog geloop.
Woedende inwoners het onmiddellik die skuld vir Labuschagne se dood op perlemoensmokkelaars gepak wat glo "soos duiwels jaag" en wat 'n "skrikbewind" op Pearly Beach voer.
Maar volgens Donovan Heilbron, polisiebevelvoerder in die Overstrand-gebied, het 'n ooggetuie net 'n wit bakkie opgemerk en kon die getuie, wat sowat 50 m weg was, nie die bestuurder of die registrasienommer sien nie.
Heilbron het gewaarsku dat mense nie sommer net moet aanneem dat die bestuurder van die bakkie 'n perlemoenstroper is nie.
"Daar is nog geen bewyse wat aandui dat die verdagte deel van die perlemoensmokkelary in die gebied is nie."
'n Optog is Donderdagmiddag in die kusdorpie gehou waartydens inwoners hul misnoeë uitgespreek het.
"Genoeg is genoeg. Wat op hierdie dorp aangaan, kan nie verder toegelaat word nie," het een inwoner gesê.
'n Memorandum met hul eise is tydens die optog aan Dudley Coetzee, burgemeester van die Overstrand-munisipaliteit wat self in Pearly Beach bly, oorhandig.